b'\n_START_ARTICLE_\nVi\xc5\xa1ja stomatolo\xc5\xa1ka \xc5\xa1ola Maribor\n_START_PARAGRAPH_\nVi\xc5\xa1ja stomatolo\xc5\xa1ka \xc5\xa1ola Maribor (kraj\xc5\xa1e VS\xc5\xa0 Maribor) je nekdanja vi\xc5\xa1ja \xc5\xa1ola v Mariboru in \xc4\x8dlanica Zdru\xc5\xbeenja visoko\xc5\xa1olskih zavodov Maribor, ki je izobra\xc5\xbeevala \xc5\xa1tudente po programu vi\xc5\xa1ji dentist, z namenom omiliti izredno pere\xc4\x8de pomanjkanje zobnih terapevtov. \xc5\xa0ola je delovala med leti 1960 in 1970.\n_START_SECTION_\nUstanovitev\n_START_PARAGRAPH_\nOkrajni ljudski odbor Maribor (OLO Maribor) je leta 1960 ustanovil podkomisijo, ki naj bi pripravila vse potrebno za ustanovitev Vi\xc5\xa1je stomatolo\xc5\xa1ke \xc5\xa1ole v Mariboru. Po pripravi elaborata in drugh strokovnih podlag je OLO Maribor poslal Svetu za zdravstvo popolen elaborat za Vi\xc5\xa1jo stomatolo\xc5\xa1ko \xc5\xa1olo in tudi za 1. in 2. letnik \xc5\xa1tudija splo\xc5\xa1ne medicine._NEWLINE_\xc5\xa0olo je na predlog Izvr\xc5\xa1nega sveta s sprejetjem zakona 24. 6. 1960 ustanovila Skup\xc5\xa1\xc4\x8dina SR Slovenije  in tako je \xc5\xbee 5. oktobra istega leta sprejela prve \xc5\xa1tudente in za\xc4\x8dela z delovanjem. Izvr\xc5\xa1ni svet je za prvega direktorja imenoval zobozdravika primarija dr. Aleksandra Stergerja. To je bila prva medicinska \xc5\xa1ola na 1. stopnji fakultetnega_NEWLINE_\xc5\xa1tudija, ki je bila ustanovljena na pobudo Medicinske fakultete_NEWLINE_v Ljubljani in Sveta za zdravstvo Republike Slovenije._NEWLINE_Otvoritvena slovesnost \xc5\xa1ole je potekala skupaj z Vi\xc5\xa1jo agronomsko in Vi\xc5\xa1jo pravno \xc5\xa1olo dne 3. 10. 1960 v prostorih Vi\xc5\xa1je agronomske \xc5\xa1ole ob prisotnosti takratnega predsednika izvr\xc5\xa1nega sveta LRS Borisa Kraigherja.\n_START_SECTION_\nProstori\n_START_PARAGRAPH_\nVi\xc5\xa1ja stomatolo\xc5\xa1ka \xc5\xa1ola se je na za\xc4\x8detku delovanja soo\xc4\x8dala z velikim pomanjkanjem prostorov. Gostovala je v ve\xc4\x8d_NEWLINE_zgradbah; sede\xc5\xbe in predavalnico je imela v prostorih Zavoda_NEWLINE_za socialno zavarovanje na Sodni ulici, drugo predavalnico, in\xc5\xa1titute in oddelek za klini\xc4\x8dno stomatologijo\xc2\xa0pri bolni\xc5\xa1nici kot tudi pouk iz biologije in anatomije s histologijo v monta\xc5\xbeni zgradbe na obmo\xc4\x8dju bolni\xc5\xa1nice, vaje iz fizike in kemije v laboratorijih Vi\xc5\xa1je tehni\xc5\xa1ke \xc5\xa1ole, laboratorije za predklini\xc4\x8dno protetiko pa v prenovljenem provizoriju ob_NEWLINE_mestnem parku.   _NEWLINE_Decembra leta 1964 je \xc5\xa1ola dobila najsodobneje opremljene_NEWLINE_prostore v lastni zgradbi na \xc5\xbditni ulici 15 na Taboru, kjer je danes sede\xc5\xbe Fakultete za zdravstvene vede Univerze v Mariboru.\n_START_SECTION_\n\xc5\xa0tudij\n_START_PARAGRAPH_\n\xc5\xa0tudij na Vi\xc5\xa1ji stomatolo\xc5\xa1ki \xc5\xa1oli se je za\xc4\x8del v \xc5\xa1tudijskem letu 1960/61, ko je \xc5\xa1ola sprejela prve \xc5\xa1tudente. V prvi semester v prvem letu \xc5\xa1tudija na \xc5\xa1oli se je vpisalo 171 slu\xc5\xa1ateljev, od tega_NEWLINE_99 rednih in 72 izrednih. V \xc4\x8dasu delovanja je na \xc5\xa1oli diplomiralo 278 stomatologov.\n_START_SECTION_\nPredmetnik\n_START_PARAGRAPH_\nV \xc4\x8dasu ustanovitve \xc5\xa1ole, je bil z reformo \xc5\xa1tudij stomatologije razdeljen na dve stopnji. Prva, ki je trajala \xc5\xa1est semestrov in se je kon\xc4\x8dala z diplomo vi\xc5\xa1jega dentista, in dodatno druga s \xc5\xa1tirimi semestri in diplomo doktorja stomatologije. S tem na\xc4\x8dinom \xc5\xa1tudija je bila dana mo\xc5\xbenost \xc5\xa1olanja zobozdravstvenih terapevtov na prvi tj. vi\xc5\xa1je\xc5\xa1olski stopnji, ki je potekala tudi na Visoki stomatolo\xc5\xa1ki \xc5\xa1oli.   _NEWLINE_\xc5\xa0olanje je trajalo tri leta, s pridobitvijo naziva vi\xc5\xa1ji dentist. Predmetnik in u\xc4\x8dni na\xc4\x8drti so bil povsem prilagojeni prvostopenjskemu \xc5\xa1tudiju stomatologije na Medicinski fakulteti v Ljubljani. U\xc4\x8dni predmeti so se delili na predklini\xc4\x8dni in na klini\xc4\x8dni del. Dve tretjini \xc5\xa1tudija na VS\xc5\xa0 je bil namenjen prekti\xc4\x8dnemu delu. Splo\xc5\xa1ne in medicinske predmete so se \xc5\xa1tudentje u\xc4\x8dili v predklini\xc4\x8dnem obdobju \xc5\xa1tudija  v ustreznih oddelkih in in\xc5\xa1titutih \xc5\xa1ole. Stomatolo\xc5\xa1ke predmete so v predklini\xc4\x8dnem delu vadili v fontomskem laboratoriju, klini\xc4\x8dni del prakti\xc4\x8dnega \xc5\xa1tudija splo\xc5\xa1nih medicinskih predmetov pa so opravljali v ustreznih oddelkih mariborske bolni\xc5\xa1nice. _NEWLINE_Po kon\xc4\x8danju so lahko diplomanti nadaljevali \xc5\xa1olanje na Medicinski fakulteti v Ljubljani smer stomatologija ali se zaposlili. Vi\xc5\xa1ji dentist je opravljal podobno delo kot zobozdravnik, brez nekaterih kirur\xc5\xa1kih in dolo\xc4\x8denih specialisti\xc4\x8dnih storitev.\n_START_SECTION_\nPredavatelji\n_START_PARAGRAPH_\nOb ustanovitvi je imela \xc5\xa1ola dva redna predavatelja in dva strokovna sodelavca ter \xc5\xa1tiri redne administrativno-tehni\xc4\x8dne delavce. Vsi ostali so delali pogodbeno in so prihajali iz zdravstvenega doma, splo\xc5\xa1ne bolni\xc5\xa1nice, vi\xc5\xa1jih \xc5\xa1ol v Mariboru in MF v Ljubljani.   _NEWLINE_Direktor \xc5\xa1ole Aleksander Sterger je predaval predmeta morfologija zob in snemna protetika. Med ostalimi so na \xc5\xa1oli predavali tudi: prim. Mirko Birsa (interna medicina in nalezljive bolezni), prof. dr. Rajko Sedej (fiksna protetika), prof. dr. Milan \xc4\x8cernel\xc4\x8d (osnove fiziologije), prim. Ciril Vre\xc4\x8da (ustna kirurgija in ustne bolezni), prim. Anton Homan (patolo\xc5\xa1ka anatomija in sodna medicina),  prim. Valentin Ku\xc5\xa1\xc4\x8dar (patolo\xc5\xa1ka anatomija in sodna medicina), prof. dr. Valter Kru\xc5\xa1i\xc4\x8d (mladinsko zobozdravstvo), prof. dr. Niko Jesenovec (fiziolo\xc5\xa1ka kemija) in \xc5\xa1tevilni drugi.\n_START_SECTION_\nPrenehanje delovanja\n_START_PARAGRAPH_\nVi\xc5\xa1ja stomatolo\xc5\xa1ka \xc5\xa1ola, ki je bila med_NEWLINE_vsemi mariborskimi \xc5\xa1olami takrat najsodobneje_NEWLINE_opremljena, je prenehala z delovanjem leta 1970 z_NEWLINE_obrazlo\xc5\xbeitvijo, da medicinska doktrina zahteva_NEWLINE_tudi za zobozdravstveni kader samo fakultetno_NEWLINE_izobra\xc5\xbeene strokovnjake. \xc5\xa0tudentje so imeli mo\xc5\xbenost opravljanja \xc5\xa1tudijskih obveznosti po veljavnem u\xc4\x8dnem na\xc4\x8drtu \xc5\xa1e do 31. 3. 1971.\n_START_SECTION_\nPrihodnost\n_START_PARAGRAPH_\nZaradi pomanjkanja zobozdravstvenega kadra so na Medicinski fakulteti Univerze v Mariboru v prihodnosti napovedali ponovno uvedbo \xc5\xa1tudija stomatologije, s \xc4\x8dimer se bo nadaljevala tradicija nekdanje Vi\xc5\xa1je stomatolo\xc5\xa1ke \xc5\xa1ole.'